钦定古今图书集成/明伦汇编/官常典/第475卷 > 孔伯恭
## 钦定古今图书集成/明伦汇编/官常典/第475卷 > 孔伯恭

按《魏书》本传，“伯恭，魏郡邺人也。父昭，始光初，以密皇
后亲赐爵汝阴侯，加安东将军，徙爵魏县侯，迁安南
将军。昭性柔旷，有才用，出为赵郡太守，治有能名。征
拜光禄大夫，转中都大官。善察狱讼，明于政刑。迁侍
中、镇东将军、幽州刺史，进爵鲁郡公。和平二年卒，谥
曰康公。长子罗汉，东宫洗马。次伯恭，以父任拜给事”
中。后赐爵济阳男，加鹰扬将军，出为安南将军、济州
刺史，进爵成阳公，入为散骑常侍。显祖初，刘彧徐州
刺史薛安都以彭城内附，彧遣将张永、沈攸之等击
安都，安都上表请援。显祖进伯恭号镇东将军，副尚
书尉元救之。军次于秺，贼将周凯闻伯恭等军至，弃
众遁走。张永仍屯下磕。永辎重在武原，伯恭等攻而
克之。永计无所出，引师而退。时皇兴元年正月，天大
寒雪，泗水冰合，永与攸之弃船而走。伯恭等进击，首
掳及冻死甚众。八月，伯恭以书喻下邳、宿豫城内曰：
“刘彧肆逆滔天，弗鉴灵命，犹谓绝而复兴，长江可恃，
敢遣张永、周凯等率此蚁众，送死彭城。大军未临，逆
首奔溃。今乘机电举，当屠此城，遂平吴会，吊民伐罪，
幸时归款，自求多福。”时攸之、吴憙公等率众数万来
援下邳，屯军焦墟曲，去下邳五十馀里。伯恭遣子都
将侯汾等率骑五百在水南，奚升等五百馀骑在水
北，南北邀之。伯恭密造火车攻具，欲水陆俱进。攸之
等既闻将战，引军退保樊阶城。伯恭又令子都将孙
天庆等步骑六千向零中峡，斫木，断清水路。刘彧宁
朔将军陈显达领众二千溯清而上，以迎攸之，屯于
睢、清合口。伯恭率众渡水，大破显达军，俘斩十九。攸
之闻显达军败，顺流退下。伯恭部分诸将，侠清南北，
寻攸之军后。伯恭从雎陵城东，向零中峡。分军为二
道，遣司马范师子等在清南，伯恭从清西，与攸之合
战，遂大破之，斩其将姜产之、高遵世及丘幼弼、丘隆
先、沈荣宗、陆道景等首，攸之、憙公等轻骑遁走，乘胜
追奔八十馀里，军资器械，掳获万计。进攻宿豫，刘彧
戍将鲁僧遵弃城夜遁。又遣将孔太𢘆等领募骑一
千，南讨淮阳，彧太守崔武仲焚城南走，遂据淮阳。二
年，以伯恭为散骑常侍、都督徐南兖州诸军事、镇东
将军、彭城镇将、东海公。三年十月卒。赠镇东大将军、
东海王，谥曰桓。